《高安得请 其一》
宋代·李正民

免涉风波千里行，江西道院久榛荆。早知季子非忘故，自笑樊生不习兵。

禄赋百朋恩未报，门开三径计难成。老来渐觉无多累，遁世终期学向平。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。